علاش أتحل الحكومة؟ الأمر بسيط: ما عندها حتى شي شرعية ولا متداد جماهيري، جاها الأمر من الفوق، طبقاتو بالحرف، هاد القرار أحسن دليل، كايبين تهور الحكومة، قرار رافضينوا جميع المغربيات، المغاربة، أو اللي بغي يتيقن يقرى غير التعليقات، الإطلالات، المقالات الواردة فى الصحف الإلكترونية، أما القنوات الرسمية مهجورة من شحال هادي حتى عشش فى أوسطها الكساد. المصداقية أساسية فى الدول الديمقراطية، فى تدبير الشأن العام، اللي مربوطة أصلا  بالثقة، واش كانثيقوا بعدا فى السياسيين دياولنا اللي كايرميوهم المواطنات، المواطنين بالحجر؟ هاد الشي مرفوض، إيه، يحتج الواحد، ولاكن بطريقة متحضرة، بالصفارة مثلا ، باش ما إصرفوش كذوبهم فى وذنين الموطنين، لأن إيلا ما ثقناش بيهم، بأقوالهم، فى شخصيتهم، كيفاش غادي يمكن لينا نثيقوا فى مؤسسات الدولة لما كايتقلدوا مناصب مهمة؟ بالأخص إيلا كانت هاد المسؤوليات مرتابطة بقطاعات مصيرية لا من صحة، تعليم، سكن، قضاء إلخ. عدم الثقة فى السياسيين، فى الأحزاب ككل هي “سيدة الموقف” فى المغرب، أو هادا ما راجعش لا ألتبخيس السياسة، لا ألرغبة التشهير بهادا أو هادي، جوج أمثلة حية: غير “التهافت على غريبة” هادي شي إيامات كايلخص موقف الكثير منهم، زيد عليها دابا التوقيت الصيفي اللي بغات تفرضوا هاد الحكومة بلا أي دراسة مسبقة، بلا أخذ أو رد فى البرلمان، بلا ستطلاع الرأي العام بطريقة شفافة، تقوم بيه شركة مستقلة، موثوف بيها، عندها سمعة طيبة، مشرفة. اللي دفع المغربيات، المغاربة إسخطوا على هاد التوقيت هو عدم مشاركتهم فى هاد القرار اللي كايمس  بطريقة مباشرة حياتهم اليومية، هادا قرار جائر، مشؤوم، اللي تناسات الحكومة هي أن كل مواطن، مواطنة يمكن ليها تعبر عن رأيها فى الأنترنيت، يعني كل فرد رجع “محطة إذاعية” اللي يمكن ليه إشوش على قرارات سلبية، مستفزة، غير عقلانية، المسؤولين اللوالى على عدم الثقة هوما وزراء هاد الحكومة، بالأخص رئيسهم اللي كايكذب إيلا دعات الضرورة: “حنا حسن من فرانسا”، غير يقرى تعليقات، يطلع على كاريكاتورات المواطنات، المواطنين فى الأنترنيت باش يعرف بعدا واش هو “على صواب” ولا  عايش فى عالم آخور، كايغنى خار السرب، خارج التاريخ، غير باش إفهموا هاد السياسيين المغاربة مزيان: “الأخطاء السياسية لا تغفر”. الديمقراطية الحقيقة فى حاجة للثقة، لأن اللي كايثيق فى النظام السياسي، فى المسؤولين غادي يمكن ليه ينخرط، إشارك، إطوع، بلا ما إكون كاينتاظر حتى شي مقابل، بحال بعض الشبان اللي زينوا بعض أحيائهم، قاموا بترميم بعض الحدائق، تحية حارة من هاد المنبر، لأنه اللي بغى إكون خدوم، يعطي، ضروري إكون شريف الأخلاق، متعفف، معتانق الزهد، ماشي يدخول للسياسة باش يتجر، تكون عندو الحصانة باش إتهرب من دفع الضرائب، “يسلخ” فى الناس، يستفد، هاد العينة المعفنة، ما عندنا ما نديروا بيها، أو إيلا واجهات، هبطات للشارع العام، خاطبات الشعب: عليهم بالصفارة، يا عمارة، مسكين مشى فيها الشيفور ديال التران، “كبش الضحية”: كبش الضحية طالع فى الدروج مدفوع بڭرونو، شواربو بحواسو مرفوع كايبكي، يشكي، يبزق، ينتر إبعبع شكون سمعو، شكون سولو فاين ترعرع. جناوى، مناشر غير كايضوروا فوق راسو مشحونين بالحديد، الباروض، الموت باسو. بلا رحمة، بلا شفقة، الڭزار رزقو، ميعادو الدم الكحل كايجري فى عروقو، مدادو. عاد كان كايرعد، يزبد فى الكون إنقز رفع كفوفو للسما، فركل، برڭم، تهز. شفاتو ناشفين، صوفتو واقفة عود ياك كولشي غادي ياكلو الدود. الراعي، المرعي، الواكل، الموكول، فى الدنيا تايهين، فى الكاس غول. إيلا قربات الساعة، قرب الموري إضور، تعطل العداد، اللحم، الغلة تبور. ضروري تقوم شي شركة مختصة فى ستطلاع الرأي باش نعرفوا مستوى شعبية السياسيين المغاربة، على ما كانظن هوما التاليين، فى الدول الديمقراطية بحال فى فرانسا أو هوما فى مراتب متدنية، ما حساك المغرب، أو عاد كايجيوا أو يبداوا إكذبوا، إتبوحطوا: “والله إيلا مظلومين”، غير أخيرا قال أمحند العنصر “يجب تشبيب أطر الحزب”، الله أكبر! أو هو كثر من 30 عام رايس “حزب الحركة”. هادوا كايدفعوا لا الشباب، لا الشرفاء باش ما عمرهم إشاركوا فى العملية السياسية، لأن “ثقافة عدم الثقة” هي اللي متواجدة بقوة، لذلك يمكن لينا نقولوا بأن وضع الديمقراطية اليوما هش، مسيطر عليه عدم الإستقرار، كاين ستقرار نسبي، مترشح أتفجر الأوضاع فى كل وقت، عدم الثقة راجعة بالأساس ألبزاف ديال العوامل: 1. الغموض أو الخوف من المستقبل 2. عدم رؤية واضحة فى كيفية تقليص الفوارق الإجتماعية 3. عدم الشفافية أو إشراك المواطنين فى القرارات المصيرية ولا  اليومية 4. ما كاين حتى شي فرق بين هاد الحزب أو لاخور، كولهم مهووسين غير بالسلطة أو المنصب 5. متهان الكذب أو التملص من المسؤولية، أحسن دليل: عمارة، المسوؤل السياسي اللول على كارثة “بوقنادل”، شحال زوينة هادي: “صحابين المصباح”، “القنادل”، القدر ما كايرحمش بعض المرات 6. الزبونية أو المصالح الشخصية فوق جميع الإعتبارات 7. خطايا بعض السياسيين، بحال يتيم، فى عوط ما حل  مشاكل المغاربة ملهي بحال شي مراهق فى حبو، كاين اللي كايكبر أو يختر، لاخور كايكبر أو يهتر الثقة توقيع “على بياض”، قبل ما إقولوا بسم الله ما مشاوا هادوا حتى سحقوا “لا شارج”، رصيدهم، يمكن لينا نعتابروا الثقة من الدعامات الأساسية للديمقراطية، هاد الكم الهائل من عدم الثقة “مثير للقلق” اللي كايشكل مصدر خطر فتاك بالنسبة ألهاد النبتة الفتية، الديمقراطية المغربية، أو جميع الأحزاب المغربية كاتعاني من هاد الظاهرة، لأنها حرقات بريقها، مصدقيتها لما وكلات سياسيين نتهازيين بداوا كاينقزوا من وزارة ألوزارة، من منصب ألمنصب، من مقعد برلماني ألمقعد برلماني حتى ما بقى ألمصداقيتهم أثر، خايفين اليوما من الشعب، شادين عليهم فى صالات “ماسونية” مغلقة، حاضينها شبان مفتولين العضلات. كون كانت الأحزاب السياسية المغربية قايمة بالدور ديالها ما عمر شي حد إتجرء يسرق، إعري جرحى، قتلى، منكوبين على إثر فاجعة “بوقنادل”، لاش إليقوا الأحزاب إيلا ما كان ليهم أثر؟ عاد باغية تزيدهم الدولة الفلوس؟ لاش؟ مكافأة الفشل؟ كيف قال نعام تشومسكي: “ما كاين دولة فقيرة، كاين غير حكومة، دولة فاشلة”، سويسرا على سبيل المثال، عندهم غير الجبال، ولاكن دولة مصنعة ناجحة، الصناعة هي الحل، أما الفلاحة، بالفعل مهمة، ولاكن ما غاديش توفر بكثرة للشباب فرص الشغل، علاش نجحات كوريا الجنوبية؟ لأنهم ركزوا على الصناعة، ماشي على الفلاحة، بالنبسة للصين نفس الشي اللي كانت دولة فلاحية بامتياز من قبل ، الفيطنام كذلك اللي راهم فى الطريق، أو جميع الدول الغربية راكمات ثروة مهمة عن طريق الصناعة ماشي الفلا حة. التطرف الديني، عدم الأمن راجع بالأساس ألفشل العمل الحزبي المغربي، ألعدم الثقة فى المؤسسات، لأن اللي ما كايسمع ليه حد، كايعمل شرع يديه، هاد الظاهرة كاينة فى جميل الدول، حتى فى الدول الديمقراطية العريقة. إيلا بغينا نمشيوا ألقدام، نقضيوا على هاد الظاهرة، ضروري إكون تجاوب، تناغم بين الراع أو المرعي، ماشي تجي هاد الحكومة أو تفرض على المغاربة توقيت مرفوض، المغاربة، المغربيات ما يأسينش من السياسة، من الديمقراطية، بالعكس مهتمين بها، أو ديما كايقييموا العمل الحكومي، مصاحبين جميع القرارات “عن كثب”، لا من حيث كفاءات المتدخلين السياسيين، تأثيرهم، رؤيتهم، شخصيتهم، نطباعاتهم، كيفية تعاملهم مع بعض الوقائع، وعودهم، فى نظري، كثير من المغاربة، المغربيات كاينتاظروا ثلاثة ديال الحوايج من هاد الناس: 1. خدمة الشأن العام، “قولا  وفعلا ، 2. عمل مسؤول، هدفو التضامن، العدالة، تدبير، ترشيد النفقات، الشفاقية، 3. الإستقامة، الكفاءة الأخلاقية، بلا كذوب ولا فضايح، أو هاد الثلاثة ديال النعاصر مرتابطين بالثقة، الثقة “وما أدراك ما الثقة”، هي بوحدها اللي غادي تقربنا من بعضياتنا.
يناقش المقال سبب عدم رضا الناس عن الحكومة المغربية الحالية, ويشير إلى أن سبب ذلك هو عدم ثقتهم في السياسيين بشكل عام وفي الحكومة الحالية بشكل خاص. كما يتحدث المقال عن أهمية الثقة في النظام السياسي وفي المسؤولين, وكيف أن انعدامها يؤدي إلى عدم الاستقرار. - يجب على الحكومة المغربية أن تعمل على تحسين الوضع الاقتصادي والصناعي في البلاد.
- يجب على الأحزاب السياسية المغربية تحمل مسؤوليتها في تأطير المواطنين.
- يجب على المواطنين المغاربة أن يثقوا في المؤسسات السياسية.